Nova godina dočekana diljem svijeta (1/1/03) - 2003-01-01
Unatoč jakim mjerama sigurnosti i bojazni od terorizma, noćas su slavile milijarde ljudi
Jake mjere sigurnosti i strah od terorizma nisu spriječili milijarde ljudi diljem svijeta da dostojno dočekaju 2003. Britanske vlasti pozvale su javnost da izbjegava centar grada kako bi se spriječile velike gužve. Doček Nove godine u Parizu osiguravalo je preko šest tisuća policajaca, nakon što je nedavno tamo uhićeno devet osumnjičenih islamskih ekstremista. U Rimu, papa Ivan Pavao Drugi je u svojoj novogodišnjoj poruci na trgu svetog Petra pozvao vjernike da zahvale Bogu za sve dobro koje su doživjeli 2002. Njujorški gradonačelnik Michael Bloomberg izrazio je uvjerenje da će doček Nove u New Yorku biti siguran, a na velikoj proslavi na Times Squareu sudjelovalo je oko pola milijuna ljudi. Prema njemačkim dužnosnicima, oko milijun ljudi sudjelovalo je na najvećoj proslavi Nove u Njemačkoj, koja je održana uz povijesna Brandenburška vrata. Ulicama Moskve i St. Petersburga, na kojima se slavilo do kasno u noć, ophodilo je 250 tisuća policajaca. Predsjednik Bush izjavio je da će se u novoj godini usredotočiti na sigurnost, pobjedu u ratu protiv terorizma i poboljšavanje obrazovanja. U svojoj novogodišnjoj poruci, predsjednik je kazao da će njegova administracija nastaviti s naporima na otvaranju novih radnih mjesta i osiguravanju ekonomske sigurnosti za sve Amerikance. Predsjednik je također pozvao Amerikance da ponovno potvrde svoju predanost pomaganju ljudima diljem svijeta u ostvarivanju mira i slobode. Gospodin Bush opisao je 2002. kao godinu napretka i nove nade za američki narod, rekavši da će Amerikanci prihvatiti i izazove i prilike koji ih čekaju u 2003.